เทศบัญญัติเทศบาลตำบลท่าข้าวเปลือก เรื่อง การลดหย่อนไม่ต้องเสียภาษีบำรุงท้องที่ พ.ศ. 2553
เทศบัญญัติเทศบาลตำบลท่าข้าวเปลือก
เทศบัญญัติเทศบาลตำบลท่าข้าวเปลือก
เรื่อง
การลดหย่อนไม่ต้องเสียภาษีบำรุงท้องที่
พ.ศ. ๒๕๕๓[๑]
 

อาศัยอำนาจตามความในมาตรา ๒๒ แห่งพระราชบัญญัติภาษีบำรุงท้องที่ พ.ศ.
๒๕๐๘ แก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่
พ.ศ. ๒๕๐๘ พ.ศ. ๒๕๒๔ และมาตรา ๖๐ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๕) พ.ศ. ๒๕๑๐
เทศบาลตำบลท่าข้าวเปลือก โดยได้รับความเห็นชอบจากสภาเทศบาลตำบลท่าข้าวเปลือก
และผู้ว่าราชการจังหวัดเชียงราย จึงตราเทศบัญญัติเทศบาลตำบลท่าข้าวเปลือกขึ้นไว้
ดังต่อไปนี้

ข้อ ๑ เทศบัญญัตินี้เรียกว่า เทศบัญญัติเทศบาลตำบลท่าข้าวเปลือก เรื่อง
การลดหย่อนไม่ต้องเสียภาษีบำรุงท้องที่ พ.ศ. ๒๕๕๓

ข้อ ๒ เทศบัญญัตินี้ให้ใช้บังคับในเขตเทศบาลตำบลท่าข้าวเปลือกนับแต่วันประกาศใช้โดยเปิดเผย
ณ สำนักงานเทศบาลตำบลท่าข้าวเปลือกแล้วเจ็ดวัน

ข้อ ๓ ให้ยกเลิก ข้อบัญญัติองค์การบริหารส่วนตำบลท่าข้าวเปลือก เรื่อง
การลดหย่อนภาษีบำรุงท้องที่ พ.ศ. ๒๕๕๐ โดยบรรดาเทศบัญญัติ
ข้อบัญญัติ ข้อบังคับ ระเบียบ และคำสั่งอื่นใดซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๔ ให้บุคคลธรรมดา
ซึ่งเป็นเจ้าของที่ดินแปลงเดียว หรือหลายแปลง ที่อยู่ในจังหวัดเชียงราย เขตเทศบาลตำบลท่าข้าวเปลือก
และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้จำนวนหนึ่งไร่
ถ้าเป็นที่ดินที่มีสิ่งปลูกสร้าง
และสิ่งปลูกสร้างนั้นเป็นสถานประกอบการค้า หรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานประกอบการค้า
หรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับลดหย่อนร่วมกันตามเกณฑ์ที่ได้กำหนดไว้ตามวรรคหนึ่ง
การลดหย่อนตามเกณฑ์นี้
ให้ได้รับการลดหย่อนสำหรับที่ดินที่อยู่ในจังหวัดเชียงราย
เขตเทศบาลตำบลท่าข้าวเปลือกเท่านั้น

ข้อ ๕ ให้นายกเทศมนตรีตำบลท่าข้าวเปลือกรักษาการตามเทศบัญญัตินี้


ประกาศ
ณ วันที่ ๒๘ ธันวาคม พ.ศ. ๒๕๕๓
สุทิน กับปะหะ
นายกเทศมนตรีตำบลท่าข้าวเปลือก











ปริยานุช/ผู้จัดทำ
๒๖ กรกฎาคม
๒๕๕๔

ณัฐวดี/ตรวจ
๒๖ กรกฎาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนที่ ๙๒ ง/หน้า ๒๑๔/๓๐ มิถุนายน ๒๕๕๔